EFORL มั่นใจรายได้ปีนี้สูงกว่าเป้าที่ 4 พันลบ.หลัง Q2/58 รับรู้ฯ”สยามสเนล”
EFORL มั่นใจรายได้ปีนี้สูงกว่าเป้าที่ 4 พันลบ.หลัง Q2/58 รับรู้ฯ"สยามสเนล"
11 พ.ค. 2558

นายธีรวุทธิ์ ปางวิรุฬห์รักข์ ประธานเจ้าหน้าที่บริหาร บมจ. อี ฟอร์ แอล เอม (EFORL) เปิดเผยว่า มั่นใจว่าผลการดำเนินงานจะสูงกว่าเป้าหมายที่วางไว้อย่างแน่นอน โดยคาดเป้าหมายรายได้รวมในปี 58 ที่ 4,000 ล้านบาทนั้น เนื่องจากบริษัทฯ จะเริ่มจำหน่ายเชิงพาณิชย์และรับรู้รายได้จากบริษัท สยามสเนล จำกัด ตั้งแต่ไตรมาส 2/2558 เป็นต้นไป อย่างไรก็ตาม ขณะนี้บริษัทยังไม่ได้มีการปรับเป้าหมายให้สูงขึ้นแต่อย่างใด
อนึ่ง เมื่อวันที่ 1 เมษายน 2558 บริษัทได้ลงนามบันทึกข้อตกลงซื้อขายหุ้นกับผู้ถือหุ้นของบริษัท สยามสเนล จำกัด เพื่อร่วมมือในการผลิตและจำหน่ายผลิตภัณฑ์ดูแลผิวพรรณจากสารสะกัดเมือกหอยทาก เพื่อจำหน่ายทั้งในและต่างประเทศ
ประกอบกับ ในช่วงที่ผ่านมาบริษัทฯ ได้เพิ่มบุคลากรในธุรกิจนำเข้าและจำหน่ายอุปกรณ์และเครื่องมือแพทย์รวมถึงเพิ่มสินค้าที่มีนวัตกรรมที่สร้างมาร์จิ้นสูง จึงทำให้มีรายได้เพิ่มสูงขึ้น ส่วนธุรกิจด้านบริการความงามก็มาจากผลการดำเนินงานของวุฒิ-ศักดิ์ คลินิก ที่เติบโตตามคาด และมีทิศทางการเติบโตที่ดีขึ้นทั้งจากสาขาในประเทศ และแฟรนไชน์ในต่างประเทศ
สำหรับผลการดำเนินงานไตรมาส 1/2558 บริษัทฯ มีรายได้รวม 1,174 ล้านบาท เพิ่มขึ้นจากช่วงเดียวกันของปีก่อนที่มีรายได้รวม 203 ล้านบาท และมีกำไรสุทธิ 103 ล้านบาท เพิ่มขึ้นจากช่วงเดียวกันของปีก่อนที่มีกำไรสุทธิ 46.4 ล้านบาท หรือเพิ่มขึ้น 122.2% โดยมีกำไรต่อหุ้น 0.0112 บาท เพิ่มขึ้นจากช่วงเดียวกันของปีก่อนที่มีกำไรต่อหุ้นอยู่ที่ 0.0051 บาท